**Ministru kabineta rīkojuma projekta „Grozījums Ministru kabineta 2014. gada 21. maija rīkojumā Nr. 230 „Par iemaksu Eiropas Drošības un sadarbības organizācijas speciālajai novērošanas misijai Ukrainā”” sākotnējās ietekmes novērtējuma ziņojums (anotācija)**

|  |  |
| --- | --- |
| **I. Tiesību akta projekta izstrādes nepieciešamība** | |
| 1. Pamatojums | Saskaņā ar Ministru kabineta 2014. gada 21. maija rīkojumu Nr. 230 „Par iemaksu Eiropas Drošības un sadarbības organizācijas speciālajai novērošanas misijai Ukrainā” Ārlietu ministrija veica iemaksu Eiropas Drošības un sadarbības organizācijas (turpmāk – EDSO) speciālās novērošanas misijas (turpmāk – misija) atbalstam 20 000 *euro* apmērā.  Saskaņā ar EDSO Pastāvīgās padomes 2014. gada 22. jūlija lēmumu Nr. 1129 misijas mandāts pagarināts līdz 2015. gada 20. martam. Tā kā misijas paplašināšanai un darbības turpināšanai nepieciešami papildu līdzekļi, EDSO aicina valstis veikt brīvprātīgas iemaksas misijas īstenošanas atbalstam. Aizsardzības ministrija ir nolēmusi veikt brīvprātīgu iemaksu 25 000 *euro* apmērā, tādējādi turpinot Latvijas finansiālo atbalstu misijas uzdevumu īstenošanai un lēmuma Nr. 1129 izpildei. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz EDSO Pastāvīgās padomes 2014. gada 21. marta lēmumu Nr. 1117, Ukrainā tika uzsākta EDSO misija. Tika noteikts, ka misijas termiņš ir seši mēneši (līdz 2014. gada 20. septembrim) ar iespēju to pagarināt, ja par to vienojas EDSO Pastāvīgā padome.  Saskaņā ar EDSO Pastāvīgās padomes 2014. gada 22. jūlija lēmumu Nr. 1129 EDSO dalībvalstis ir vienojušās par misijas darbības termiņa pagarināšanu par sešiem mēnešiem (līdz 2015. gada 20. martam). Pamatā misija turpinās veikt uzdevumus, kas noteikti EDSO Pastāvīgās padomes 2014. gada 21. marta lēmumā Nr. 1117 ar galveno mērķi mazināt spriedzi reģionā, veicināt mieru, stabilitāti un drošību visā Ukrainas teritorijā. Taču saskaņā ar 2014. gada 5. septembrī parakstīto Minskas protokolu un 2014. gada 19. septembrī parakstīto Minskas memorandu misijai noteikti papildu uzdevumi, lai nodrošinātu minēto dokumentu ieviešanu un īstenošanu. Svarīgākie no tiem – jānovēro un jāziņo par ugunspārtraukšanas nosacījumu ievērošanu, kā arī jānodrošina pastāvīga Ukrainas un Krievijas robežas novērošana.  Ņemot vērā misijai noteiktos papildu uzdevumus, plānots mainīt arī tās operacionālo ietvaru un stiprināt materiāltehnisko nodrošinājumu. Pamatojoties uz EDSO misijas 2014. gada 19. septembra paplašināšanas koncepciju Nr. SEC.FR/578/14, kā arī misijas vadības 2014.gada 3.novembra ziņojumu Nr. PC.FR/31/14 EDSO Pastāvīgajai padomei, papildu finansējums jānovirza šādiem misijas mērķiem:   * novērotāju skaita palielināšana līdz 500 (pašreiz ir nedaudz vairāk kā 200), lai pastiprinātu misijas klātbūtni Doņeckas un Luhanskas apgabalos, kā arī pie Ukrainas un Krievijas robežas; * sakaru un informācijas tehnoloģiju nodrošinājums; * loģistikas nodrošinājums (bruņu tehnika, autobusi, medicīniskās evakuācijas helikopters, lidmašīna personāla pārvadāšanai); * bezpilota lidaparātu operāciju izvēršana; * personāla aizsargekipējuma nodrošinājums.   Misija tiek finansēta no EDSO dalībvalstu brīvprātīgi veiktajām iemaksām. Plānotais misijas paplašināšanas budžets ir 72,6 miljoni *euro*. Pašreiz trūkst 38,1 miljons *euro*. Līdz šim Latvija nodrošinājusi misijas līdzfinansēšanu 20 000 *euro* apmērā.  2014. gada 3. novembrī EDSO Pastāvīgās padomes sanāksmē viens no darba kārības jautājumiem bija valstu plāni saistībā ar turpmāku atbalstu misijas finansēšanai. Lielākās dalībvalstu paziņotās iemaksas misijas paplašināšanai ir šādas: Vācija – 3,5 miljoni *euro*, Norvēģija – 1 miljons *euro*, Itālija – 0,5 miljoni *euro*,Somija – 0,6 miljoni *euro*, Zviedrija – 0,54 miljoni *euro*, Dānija – 0,26 miljoni *euro.* Igaunija paziņojusi par papildu 40 000 *euro* iemaksu (kopumā būs iemaksājusi 80 000 *euro*), Lietuva kopš misijas izvēršanas iemaksājusi 50 000 *euro*, taču paziņoja, ka meklēs iespējas veikt papildu iemaksas.  Aizsardzības ministrija uzskata, ka finansiālais atbalsts misijai jāturpina, jo tas ir veids, kā Latvija demonstrē solidaritāti un atbalstu Ukrainas suverenitātei un teritoriālajai integritātei tās starptautiski atzītajās robežās. Līdzdalība misijā ar finansiālu atbalstu dod lielākas iespējas ietekmēt misijas attīstību kopumā, un tas ir īpaši svarīgi, jo misijā piedalās arī pieci civilie eksperti no Latvijas. Plānots, ka līdz ar misijas paplašināšanu Latvijas ekspertu skaits misijā varētu palielināties. Misija līdz šim veikusi svarīgu ieguldījumu Ukrainā, īpaši, novērojot pamiera noteikumu ievērošanu un palīdzot mazināt saspīlējumu valstī, kas ietekmē Eiropas drošību. Tāpēc Latvijas interesēs ir sekmīga misijas attīstība un rezultāti arī turpmāk.  Ņemot vērā minēto, Ministru kabineta rīkojuma projekts paredz Aizsardzības ministrijai 2014. gadā veikt iemaksu misijas atbalstam 25 000 *euro* apmērā. |
| 3. Projekta izstrādē iesaistītās institūcijas | Aizsardzības ministrija. |
| 4. Cita informācija | Projekts tiks realizēts no Aizsardzības ministrijai piešķirtajiem valsts budžeta līdzekļiem, pārdalot finansējumu 25 000 *euro* apmērā no budžeta programmas 30.00.00 „Valsts aizsardzības politikas realizācija” iemaksām starptautiskajās organizācijās ANO misiju nodrošināšanai, jo faktiski saņemtie rēķini ir mazāki, nekā plānots. |

|  |  |
| --- | --- |
| **V. Tiesību akta projekta atbilstība Latvijas Republikas starptautiskajām saistībām** | |
| 1. Saistības pret Eiropas Savienību | Nav attiecināms. |
| 1. Citas starptautiskās saistības | Nav attiecināms. |
| 1. Cita informācija | Latvija iestājās EDSO 1991. gada 10. septembrī. EDSO speciālās novērošanas misijas Ukrainā mandāts tika apstiprināts ar EDSO Pastāvīgās padomes 2014. gada 21. marta lēmumu Nr. 1117. |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| 1. Projekta izpildē iesaistītās institūcijas | Aizsardzības ministrija. |
| 2. Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde notiks esošo pārvaldes funkciju ietvaros. |
| 3. Cita informācija | Nav. |

Anotācijas  II, III, IV un VI sadaļa – projekts šīs jomas neskar.

Aizsardzības ministrs R. Vējonis

Vīza: valsts sekretārs J. Sārts

24.11.2014 9:28

821

V.Mileiko

tālr.: 67335291, fakss: 67335250,

e-pasta adrese: Vineta.Mileiko@mod.gov.lv